गोदान दिल्ली , फेब्रुवारि 16 : हादोरनि गाहाय मंत्री नारेन्ड्र मोडी बिथांआ जम्मु आरो काश्मीरनि पुलवामा जिल्लायाव बमा बेरनाय जाथायखौ नोजोर होनानै सुक्रबाराव बुङोदि , उदखारि हान्जाया सीआरपीएफनि सा 49 सोद्रोमाफोरखौ बमा होनानै जिउ फोजोबनाया गेदेरथार गोरोन्थि मावबाय , दायनिगिरिया बेनि खहा जानायखौ गासैबो रुजुन्नानै लानांगौ आरो होनांमगौ । बे बाथ्राखौ जेब्ला पाकिस्तान हादोराव जोनोम मोन्नाय जाइस - इ - महामद ( JEM ) उदखारि दोलोआ पुलवामा जिल्लायाव ब्रिहस्पथिबारखालि गोहोगोरा आइ ई डि बमा बेरहोनाय जाथायजों लोब्बा दं होन्ना सिमान जादोंमोन अब्ला हादोरनि गाहाय मंत्री नारेन्ड्र मोडी बिथांआ बुङो । " जों रौनिया हान्जाफोरखौ उदां खालामनानै होबाय , हादोर रैखाथि खालामनायाव जोंहा बिथांमोनि सायाव फोथायनाय दं " होन्ना मोडी बिथांआ जेब्ला गोदान दिल्लीआव थानाय रेल स्तेसनाव हादोरावनो बानायजानाय इंन्जिन गोयै रेल गारि जाय गारिखौ " ट्रेन 18 " होन्नानै बुंदोंमोन नाथाय " भन्डे भारत एक्सफ्रेस " होन्ना फोसावफिनदों बे गारिखौ बेखेवनानै होनाय हाबाफारिआव बिथांआ बुङो । मोडी बिथांआ बुंबावोदि , " उदखारि हान्जा आरो जाय बिथांमोनहा उदखारिफोरखौ थानो जायगा होगासिनो दं , बिथांमोनहानो दायनिगिरि , आरो जोबोद गेदेर गोरोन्थि मावबाय , बेनि थाखाय बिथांमोनहानो खहा जालांनायखौ सुफुंनांगौ " नारेन्ड्र मोडि बिथांआ खोथा होयोदि , जाय बिथांमोनहा जाथायजों लोब्बा दं , गावसोरनि गोरोन्थिनि थाखाय बिथांमोनहा आयेन बादियै गोख्रों साजा मोन्नायनिफ्राय बारगनो हानाय नङा । पाकिस्तान हादोरनि मुंखौ मख'आ लासे मोडी बिथांआ बुङोदि , " जोंनि हादोरनि साखाथिआव थानाय हादोर , जाय हादोरा बुहुमनि हादोरफोरजों बैखत खालामजानाय , बे हादोरा भारत हादोरखौ बेबादिनो गावसोरनि गोरोन्थि सान्जायजों फोजोबस्रांनो सानदोंब्ला बेयो मोनसे बेसेबा गेदेर गोरोन्थि । हादोर रैखाथिखौ लानानै केबिनेटनि जथुमायाव पातिस्तान हादोरखौ Most Favoured Nation ( MFN ) नि पारिलाइनिफ्राय बोख्लायनो मावथांखि लाखानांनै बे बाथ्राखौ मोडी बिथांआ बुङो । थांनाय 1996 माइथायाव भारत हादोरा खाथिनि पाकिस्तान हादोरखौ MFN नि फारिलाइआव दोनदोंमोन । पुलवामा बमा बेरहोनाय जाथायखौ लानानै गुबुन गुबुन राजखान्थि दोलोफोरखौ राजखान्थि गेलेनायनिफ्राय जानगाराव थानो खावलायो । " बे समआ जोबद गोनां आरो दुखुनांथाव , जों साफ्रोमबो राजखान्थि गेलेनायनिफ्राय जानगाराव थानांगौ , हादोरनि बेरेखाफोरनि हेंथायै जों खौसे गसंथानांगौ " होन्ना बिथां मोडीआ बुङो । गाहाय मंत्री बिथांआ भारत हादोरनि जानानै गुबुन गुबुन हादोरफोरनि दुखु फोरमायहरनाय आरो हेफाजाब होनायफोरखौ साबायखर होयो । बे जाथायनि गोख्रों फिन्नायखौ होगोन होन्ना बिथांआ बुंबावो । " जेब्ला मोनफ्रोमबो हादोरफोरा उदखारिफोरनि बेरेखा नांगोन , अब्ला उदखार खालामनायफोरखौ फोजोबनो हागोन , रौनिया हान्जानि सोद्रोमाफोरा गावसोरनि आगोमा जिउखौ हादोरनि थाखाय बावलांबाय , आं साफ्रोमखोबो मिथिहोयोदि , दायनिगिरिखौ आयेनाव लाबोनो थाखाय गोख्रों राहा लानाय जागोन " बिथांआ बुंबावो । 
उदखारि दोलोनि जोबथा गोरोन्थि , दायनिगिरिआ खहा जानायखौ सुफुंनांगौ : नारेन्ड्र मोडी